梨
作者：李復
朝代：宋

paragraphs: 柿垂黄尚微，棗熟赤可剝。
新梨接亦成，實大何磊落。
纍纍如碧罌，器宇極恢廓。
懸枝細恐折，植竹仰撐托。
露下色漸變，逼霜味不酢。
採摘置中筵，氣壓百果弱。
憶昔壯少時，酒酣病痟作。
取食不論數，甘寒勝發藥。
今嗟老且病，滋味意彫索。
對之未能忘，欲探引復却。
晴簷午景暄，尚或思咀嚼。
齒朽齧亦難，把玩時自噱。